[KONFERENCIJOJE VIRĖ DISKUSIJOS](http://pajuriokrastas.lt/?p=1703" \o "Permanent Link to KONFERENCIJOJE VIRĖ DISKUSIJOS)

2017 m. spalio 24 dieną Žemės ūkio ministerija ir Nacionalinė mokėjimo agentūra pakvietė vietos veiklos grupių darbuotojus aptarti Lietuvos kaimo plėtros 2014-2020 m. programos priemonės „Leader“ aktualijas. Ežeraičiuose, „Vinius Grand Resort“   konferencijų centre gausiai susirinkę Žemės ūkio ministerijos, Nacionalinės mokėjimo agentūros, vietos veiklos grupių administracijų atstovai aktyviai įsijungė į diskusijas, nes įsibėgėjantis strategijų įgyvendinimas iškelia vis daugiau klausimų ir problemų.

Pranešimą skaitė  Nacionalinės mokėjimo agentūros Kaimo plėtros ir žuvininkystės programų departamento Kaimo vystymo programų skyriaus vedėja Virginija Liukpetrytė, kuri apžvelgė dabartinę situaciją: šiuo metu (po 2017 m. rugsėjo 1 d.) derinamas 41  Finansavimo sąlygų aprašas (FSA), patvirtinti 7 FSA ir  13 vietos projektų.  Buvo aptartos  dažniausiai pasitaikančios klaidos, atsakyta į klausimus dėl VPS metinių ataskaitų, išsiaiškinti kai kurie taisyklių punktai dėl VVG finansinio plano keitimo, dėl naudojimosi „SISTELA“ įkainiais.

Apie dirbtines sąlygas ir kitus galimus pažeidimus įgyvendinant projektus, kalbėjo Nacionalinės mokėjimo agentūros Teisės departamento Pažeidimų prevencijos, administravimo rizikų valdymo skyriaus vyriausiasis specialistas Audrius Ilgevičius. Pranešėjas atkreipė dėmesį į sąvokas „Įtariamas pažeidimas“, „Nustatytas pažeidimas“, paaiškino kuo šios sąvokos skiriasi, kada galima įtarti pažeidimą ir įvardino dažniausiai pasitaikančius pažeidimus: nesilaikoma reikalavimo drausti už paramos lėšas įsigytas investicijas; pirkimai vykdomi nesilaikant pirkimų vykdymo tvarkos; dokumentuose pateikiama netiksli ar neteisinga informacija; projekto įgyvendinimo vietoje nerandama už paramos lėšas įsigytų investicijų; vykdoma visai kita veikla, kuriai buvo skirta parama. Pranešime buvo paliestos ir kito aktualios temos: pažeidimų priežastys, sankcijų rūšys ir jų taikymas, rizikos kriterijai.

Viešųjų pirkimų vykdymo, išankstinio pirkimo vertinimo klausimus savo pranešime nagrinėjo Nacionalinės mokėjimo agentūros bendrųjų reikalų departamento Viešųjų pirkimų skyriaus vyriausioji specialistė Lina Kandyba. VVG darbuotojus domino ne tik  reikalavimai pačių VVG pirkimams, bet ir projektų vykdytojų pirkimų derinimo klausimai. Šiuos klausimus tiek ministerijos, tiek NMA atstovai dar siūlė aptarti VVG tinkle. Daug dėmesio pranešėja skyrė pirkimo procedūrų išaiškinimui, mažos vertės pirkimams.

VVG atstovai vieningai sutarė, kad tokios darbinės konferencijos labai naudingos, todėl pageidavo, kad artimiausias renginys būtų numatytas jau gruodžio mėnesį.